**Anunț**

concurs acordare gradații de merit

de către Rectoratul universității Babeș-Bolyai

Conform Deciziei nr. 241/11.01.2021, Rectoratul universității Babeș-Bolyai poate acorda un număr de 9 (nouă) gradații de merit, după cum urmează:

- 7 (șapte) gradații de merit pentru contribuție majoră la dezvoltarea instituțională a universității și

- 2 (două) gradații de merit pentru excelență academică.

**Calendarul** desfășurării concursului de acordare a gradațiilor de merit de către Rectoratul UBB – ianuarie 2021 este disponibil aici <https://www.ubbcluj.ro/ro/staff/>

**Condiții de participare la concurs**

Gradațiile de merit se vor acorda persoanelor care dețin funcții de conducere și reprezentare în universitate care au generat o contribuție majoră la dezvoltarea instituțională a universității precum și cadrelor didactice și de cercetare cu excelență academică recunoscută.

Persoanele menționate mai sus pot participa la concurs dacă îndeplinesc cumulativ următoarele condiții:

a) ocupă o funcție didactică sau de cercetare în calitate de titular;

b) au o vechime în instituție (în baza unui CIM), de cel puțin 3 ani;

c) au obținut la evaluările de către conducere, conform procedurilor operaționale de evaluare a activității profesionale, pe ultimii 3 ani, calificativul cel puțin „foarte bine”;

d) media punctajului valid obținut la evaluările de către studenți în ultimii 3 ani, conform Procedurii operaționale privind organizarea şi desfăşurarea procesului de evaluare a prestației didactice de către studenți (PO-CDUMC-AC 01 și PO-CDUMC-AC 02), este mai mare de 3,5 (condiția se aplică exclusiv personalului didactic);

Media punctajului valid obținut reprezintă media aritmetică a mediei generale a profesorului pe disciplină pentru disciplinele predate în ultimii 3 ani universitari, în condițiile în care numărul chestionarelor valide completate pentru o unitate didactică (curs/seminar/lucrare practică) evaluată depășește pragul de 30% din numărul studenților înscriși, și numărul chestionarelor valide completate este de cel puțin 5.

În cazul în care numărul chestionarelor valide se situează sub pragul de 30% din numărul studenților înscriși, sau numărul chestionarelor valide completate nu este de cel puțin 5, această condiție nu se va lua în considerare;

e) dețin titlul științific de doctor;

f) nu au fost sancționați disciplinar, exceptând situația în care sancțiunea a fost radiată potrivit legii;

g) îndeplinesc criteriul de fidelitate față de universitatea Babeș-Bolyai, conform art. 115 alin. (1) din Carta UBB;

h) au cont public pe Google Scholar, ORCID și Publons asociat direct și în mod clar cu universitatea.

Personalul didactic și de cercetare care a beneficiat de gradația de merit poate participa din nou la concurs.

**Documente necesare pentru înscriere la concurs**

În vederea participării la concursul pentru acordarea gradațiilor de merit, candidații întocmesc, în forma electronic următoarele documente:

1. cererea de înscriere la concurs (*Anexa 1*);

2. fișa de autoevaluare, pe ultimii 5 ani universitari (*Anexa 2*);

3. declarația pe propria răspundere a candidatului (*Anexa 3*);

Toate cele 3 documente se semnează de către candidat si sunt disponibile în format Word la <https://www.ubbcluj.ro/ro/staff/> în secțiunea *Gradații de merit oferite de către Rectoratul UBB.*

Documentele se transmit în format electronic la adresa de email: [anca.ghingheli@ubbcluj.ro](mailto:anca.ghingheli@ubbcluj.ro) în perioada 15 – 20 ianuarie 2021.

În termen de 24 de ore de la transmiterea emailului, candidatul va primi pe email confirmarea înscrierii la concurs, precum și numărul de înregistrare al documentelor la registratura universității. Numărul de înregistrare va reprezenta codul candidatului.

Rezultatele concursului vor fi afișate pe site-ul UBB, la secțiunea *Informații pentru Personal UBB* în data de 25 ianuarie 2021. Identificarea candidaților se va face pe baza codului transmis prin email.

Contestațiile se depun in format electronic, printr-o solicitare a candidatului, semnată de acesta, în perioada 26 – 27 ianuarie 2021 la adresa de email [anca.ghingheli@ubbcluj.ro](mailto:anca.ghingheli@ubbcluj.ro)

În termen de 24 de ore de la transmiterea emailului, candidatul va primi pe email confirmarea depunerii contestației precum și numărul de înregistrare al acesteia la registratura universității. Numărul de înregistrare va reprezenta noul cod al candidatului.

Rezultatele contestațiilor vor fi afișate pe site-ul UBB, la secțiunea *Informații pentru Personal UBB* în data de 29 ianuarie 2021. Identificarea candidaților se va face pe baza noului cod transmis prin email.

**Comisiile de concurs** sunt disponibile aici<https://www.ubbcluj.ro/ro/staff/>

**Criterii de evaluare**

Criteriile de evaluare a activității candidaților sunt specificate în Procedura de acordarea a gradațiilor de merit de către Rectoratul UBB, disponibilă aici <https://www.ubbcluj.ro/ro/staff/>, în cadrul Secțiunii III, art. 7 și art. 8.